पुराना कमरेडहरूको अर्को समस्या भनेको स्वास्थ्यसम्बन्धी समस्या हो । हामीसित उपलब्ध स्वास्थ्य सुविधा प्रदान गर्ने कुरा एउटा उपाय हो तापनि गम्भीर किसिमका र दीर्घकालीन किसिमका बिमारीहरूको इलाज हाम्रो तहबाट सम्भव हुँदैन । उहाँहरूलाई सहरमै पठाउनुपर्ने हुन्छ, जसले विशिष्ट संयन्त्र र व्यवस्थापनको माग गर्छ । हामीसित अहिलेको स्थितिमा यस्तो भरपर्दो संयन्त्र बन्न सकेको छैन । विगतमा हामीले यसरी औषधीउपचारको उचित व्यवस्थापन गर्न नसक्ता कतिपय युवा तथा वृद्ध कमरेडहरूलाई गुमाउनुपर्यो । सहरमा औषधीउपचारका लागि पठाउँदा कतिपय कमरेडहरू पक्राउ परे, मारिए र जेल पठाइए । त्यसैले नेतृत्वदायी कमिटीले यो समस्या हल गर्नका अलि विशेष ध्यान दिनु आवश्यक छ ।
